钦定古今图书集成/明伦汇编/官常典/第073卷 > 永阳昭王敷
## 钦定古今图书集成/明伦汇编/官常典/第073卷 > 永阳昭王敷

按《梁书永阳嗣王传》：“高祖次兄敷，字仲达，解褐齐后
将军征虏行参军，转太子舍人、洗马，迁丹阳尹丞，入
为太子中舍人，除建威将军，随郡内史，招怀远近，黎
庶安之，以为前后之政莫之及也。进号宁朔将军，征
为庐陵王谘议参军。建武四年，薨。高祖即位，追赠侍
中司空，封永阳郡王，谥曰昭。”

按《南史》本传：永阳昭王敷，字仲达，文帝第二子也。少
有学业，仕齐为随郡内史，招怀远近，士庶安之，以为
前后之政莫及。明帝谓徐孝嗣曰：“‘学士旧闻，例不解
理官，闻萧随郡唯置酒清言，而路不拾遗，行何风化，
以至于此’？答曰：‘古者修文德以来远人，况止郡境而
已’。”帝称善。征为庐陵王谘议参军，卒。武帝即位，赠司
空，封永阳郡王，谥曰昭。天监二年，子伯游嗣。